6. ΝΟΜΟΣ υπ’ αριθ. 1061 της 9/11 Ιουλ. 1980 (ΦΕΚ Α΄ 158) Περί κυρώσεως της από 26.2.1980 Πράξεως Νομοθετικού Περιεχομένου του Προέδρου της Δημοκρατίας «περί παρατάσεως της προθεσμίας πληρωμής συναλλαγματικών ή γραμματίων εις διαταγήν». Άρθρον πρώτον.-Κυρούται η από 26 Φεβρ. 1980 Πράξις Νομοθετικού περιεχομένου του Προέδρου της Δημοκρατίας «περί παρατάσεως της προθεσμίας πληρωμής συναλλαγματικών ή γραμματίων εις διαταγήν» δημοσιευθείσα εις το υπ’ αριθ. 50 της 26 Φεβρ. 1980 Φ.Ε.Κ. τεύχος Α΄, έχουσα ως ακολούθως: ΠΡΑΞΙΣ ΝΟΜΟΘΕΤΙΚΟΥ ΠΕΡΙΕΧΟΜΕΝΟΥ Περί παρατάσεως της προθεσμίας πληρωμής συναλλαγματικών ή γραμματίων εις διαταγήν. Έχοντας υπ’ όψει: 1.Τας διατάξεις της παρ. 1 του άρθρ. 44 του Συντάγματος. 2.Την εξαιρετικώς επείγουσαν, έκτακτον και απρόβλεπτον ανάγκην παρατάσεως των προθεσμιών πληρωμής συναλλαγματικών ή γραμματίων εις διαταγήν, αι οποίαι έληξαν μεταξύ της 17ης Ιανουαρίου και 24ης Φεβρ. 1980. 3.Την δυσχέρειαν εκδόσεως νόμου εντός βραχέος χρόνου, ως επιβάλλεται κατά την συνήθη διαδικασίαν, προτάσει του Ημετέρου Υπουργικού Συμβουλίου, αποφασίζομεν: Άρθρον μόνον.-1.Η προθεσμία πληρωμής συναλλαγματικής ή γραμματίου εις διαταγήν, εκδοθέντων και πληρωτέων εν Ελλάδι, ληγόντων δε από της 17ης Ιανουαρίου μέχρι και της 24ης Φεβρ. 1980, παρατείνεται μέχρι και της 7ης Μαρτ. 1980. Η σύνταξις διαμαρτυρικού επί μη πληρωμή των ανωτέρω τίτλων δύναται να γίνη κατά την τελευταίαν ημέραν της κατά παράτασιν ως άνω προθεσμίας πληρωμής ή εντός των δύο επομένων ταύτης εργασίμων ημερών, άνευ ζημίας τινός του κομιστού. Από της οριζομένης εις τους τίτλους λήξεως και μέχρι της 7ης Μαρτ. 1980 οφείλεται τόκος προς δώδεκα τοις εκατόν ετησίως. 2.Η ισχύς της παρούσης, η οποία θέλει κυρωθή νομοθετικώς κατά το άρθρ. 44 παρ. 1 του Συντάγματος, άρχεται από της 17ης Ιαν. 1980. Άρθρον δεύτερον.-Η ισχύς του παρόντος νόμου άρχεται από της δημοσιεύσεώς του δια της Εφημερίδος της Κυβερνήσεως. 